**DÔVODOVÁ SPRÁVA**

**A. Všeobecná časť**

Ministerstvo školstva, vedy, výskumu a športu Slovenskej republiky(ďalej len „ministerstvo školstva“) predkladá návrh nariadenia vlády Slovenskej republiky, ktorým sa ustanovuje rozsah priamej výchovno-vzdelávacej činnosti pedagogického zamestnanca (ďalej len „návrh nariadenia“), a to v súlade s § 7 ods. 2 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon“).

Dôvodom predloženia návrhu nariadenia je úprava

* rozsahu jednej hodiny priamej výchovno-vzdelávacej činnosti pedagogického zamestnanca školy a školského zariadenia, ktorým je škola zaradená do sústavy škôl podľa § 27 zákona č. 245/2009 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“), školské výchovné zariadenie a špeciálne výchovné zariadenie v súlade s § 112 ods. 1 písm. a) a b) školského zákona,
* týždenného rozsahu, v ktorom pedagogický zamestnanec vykonáva priamu výchovno-vzdelávaciu činnosť pri poskytovaní výchovy a vzdelávania (ďalej len „základný úväzok“),
* podrobností súvisiacich so základným úväzkom.

Návrh nariadenia priamo nepredpokladá žiadny vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy spojených so zákonom.

Návrh nariadenia nepredpokladá sociálny vplyv, vplyv na manželstvo, rodičovstvo, rodinu, vplyv na informatizáciu spoločnosti, vplyvy na podnikateľské prostredie, vplyvy na životné prostredie ani vplyv na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

Účinnosť návrhu nariadenia sa navrhuje od 1. septembra 2019 vzhľadom na účinnosť zákona.